#### FARSKÝ LIST

**5.december 2022 – 11.december 2022, číslo 482**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Neexistuje blaženosť bez zdieľania.***

***=============================***

*Neexistuje. Preto je Boh blažený, lebo je Trojicou a Stvoriteľom a zbožšťovateľom ľudí aj anjelov. Nedá sa byť blaženým sám.*

*Je to obeta a vyhnanstvo, žiť ako syn Boha uprostred sveta, ktorý je cudzinou a s ktorým toto zdieľanie nie je možné. Až vtedy, keď toto zakúšame, chápeme, že nielen kríž, ale aj samo Vtelenie Syna bolo obetou a veľkou! Až časom učeníci aspoň trochu umožnili Synovi zdieľať seba, svoje vlastné zdieľanie s Otcom, aspoň trochu. A hľa, "v tej hodine zaplesal v Duchu Svätom a povedal: "Zvelebujem ťa, Otče, Pán neba i zeme, že si tieto veci skryl pred múdrymi a rozumnými a zjavil si ich maličkým. Áno, Otče, tebe sa tak páčilo." " (Lk 10, 21).*

*Ak ešte neexistuje farnosť, čiže spoločenstvo zdieľania, tiež sme ako vyhnanci a cudzinci, nesúci oheň a svetlo, s ktorým sa nemôžeme podeliť, nemáme ako a s kým podeliť a naše srdce umiera od túžby zdieľať bohatstvo, ktorým nás Boh zahrnul, ale "kto uveril tomu, čo sme hlásali" (Rim 10, 16)? Aj toto je kríž, ktorý nás Pán vyzýva denne niesť pre spásu sveta, do ktorého cudzoty sme vyslaní ísť a kázať a hľadať, s kým by sme sa podelili o Boží Dar. A nezúfame iba preto, že ako sám Syn pred nami, "nie som sám, lebo Otec je so mnou" (Jn 16, 32).*

*A vskutku, zo zdieľania s Otcom a Synom v Duchu sa rodí úfnosť ohlasovania a svedectva. A z nich sa rodí aj pozemské spoločenstvo ľudí, adoptovaných Bohom ako sme boli my, Cirkev, farnosť.*

*V tejto úfnosti potom ideme a hlásame Evanjelium všetkému stvoreniu a vydávame celému svetu svedectvo o Bohu Kristovi Ježišovi - lebo sme pochopili, že toto je cesta k neskoršiemu zdieľaniu a iná neexistuje. A tak "nás ženie Kristova láska" (2 Kor 5, 14) - a túžba zdieľať ju s inými. Ale kým budeme môcť zdieľať Boha a Život s Ním s ostatnými ľuďmi, musíme my sami zdieľať ľudí, svet, náš život s Bohom - a to je základ, oná Skala, z ktorej sa odrážame k misii a k nádeji aj na spoločenstvo ľudí v Bohu.*

***Klerikalizmus nie je len...***

***====================***

*... to, čo pod ním bežne myslíme. V jeho pozadí je princíp, ktorý má rôzne podoby.*

*Tradične je to presvedčenie, že len "farári a mníšky" majú a môžu byť svätí a žiť Evanjelium, ostatní "obyčajní veriaci" na to nemajú a ani to nemôžu a nedokážu, od nich sa to ani nečaká, im stačí pomodliť sa a byť v nedeľu v kostole a nespáchať nijaký mimoriadne hrozný zločin a to stačí, aby sa nedostali do Pekla a teda ich pustili do Neba (o ktorom veria, že je to nejaké miesto).*

*Ale aj oní "farári a mníšky" môžu zase podobne hľadieť na svätých a hovoriť si, že isto, to boli mimoriadni, vyvolení Boží, ktorých Pán obdaril mimoriadnou milosťou, aby takto hrdinsky boli svätí - ale od nich samých sa nič také nečaká, oni sú takí obyčajní, oni milosť a silu na takýto svätý život nemajú, od nich sa tiež čaká len také "normálne" kresťanstvo.*

*A môžeme takto všetci podobne hľadieť na ranú Cirkev a prvých kresťanov a obzvlášť na apoštolov a považovať ich za čosi mimoriadne, jedinečné, za akýsi vrchol viery a kresťanstva, ktorý sa už nikdy nezopakoval. Odvtedy je všetko už len menšie a slabšie a redšie. Môžeme isto obdivovať ich vieru a obrátenie a lásku ku Kristovi a radosť a istotu, s akou žili, Ducha, ktorým boli naplnení, ale nikdy sa im nemôžeme podobať. A tak na rozdiel od nich nám neostáva iné, než len s bolesťou denne oplakávať svoje hriechy, triasť sa pred prísnym a strašným Sudcom a dúfať už len v Jeho nekonečné milosrdenstvo, že Ho nejako uprosíme a On sa nad nami pre náš plač a nárek zamiluje. Oni žili v radosti zo spásy, my musíme žiť už len v pokání a neustálom oplakávaní svojich hriechov.*

*A môžeme tento postoj mať dokonca aj voči Bohu a väčšina ho aj máme. To vtedy keď On nás volá k spoločenstvu a jednote a k radosti synovstva v Božej Rodine, aby nám bol Otcom a Bratom a Priateľom a Druhom, aby sme boli s Ním ako bohovia s Bohom - a my to odmietame. Miesto nasledovania Ho iba z diaľky uctievame. Miesto ako k Otcovi a Bratovi k Nemu hľadíme ako k Pánovi a Sudcovi. Namiesto synov a bratov a priateľov sme Mu len sluhami - ba ani to, skôr akoby nejakými Jeho obeťami, poddanými alebo niečo také. Namiesto priateľstva iba odrecitujeme modlitbu. Namiesto spoločenstva Eucharistie iba "sme v kostole". A namiesto toho, aby sme s Ním hneď už tu a teraz žili ako skvelí druhovia a verní priatelia, žijeme ako cudzí a správame sa k Nemu ako k cudziemu a len dúfame, že keď budeme umierať, tak sa nad nami hádam zmiluje a dá nám podiel so svojimi priateľmi, medzi ktorých sme za pobytu na zemi nikdy patriť netúžili...*

*Jednoducho, diabol - diabolos! - vždy ponižuje a rozdeľuje. Boh naopak vyvyšuje a spája.*

*A pritom je to tak prosté: byť s Bohom druhovia a priatelia, žiť v jednom Dome, v jednej Rodine. Čo je na tom komplikované?*

***Byť bohom je krásne.***

***====================***

*Nie kvôli moci, nesmrteľnosti, uctievaniu či sláve. To sú veci, ktoré by napadli človeka tohto sveta a ktoré asi napadali kedysi na začiatku aj náš. Ale potom sme pochopili, že toto naozaj nie je to hlavné!*

*Byť ako Boh je nádherné kvôli slobode milovať, slobode byť dobrý, slobode odpúšťať a byť milosrdný - nie ako činy a skutky, ale doslova ako spôsob bytia. Toto je nádhera. Toto je to, čo robí Boha hodným úcty a obdivu i oddanej lásky. O čo viac, keď sa môžeme aj my takými stať!*

*A potom to spoločenstvo! Spoločenstvo pravdy, dôvery, lásky, s Bohom a v Bohu aj v Cirkvi medzi bratmi a sestrami Pána, Pánovým Telom! Boží Trojičný život sa v nás rozlieva, aké vtiahnutí, vťahovaní do tejto Jednoty Laky Trojice a znova objavujeme nádheru a krásu Boha i veľkosť daru, že smieme mať na tomto podiel a účasť a byť tak bohmi v Bohu!*

*Toto je to, čo žije Boh: sloboda, nesebeckosť, dobro, láska, vernosť a z toho zrodené odpustenie voči nám, ľuďom. Spoločenstvo, jednota a zdieľanie všetkého. V tomto je blaženosť Boha. Do tohto sme volaní a vťahovaní Láskou a Krásou Boha. A tam sa všetko stáva spoločenstvom. Liturgia a obzvlášť Eucharistia, ale aj život, konanie, všetko. Dokonca modlitba už nie je niečo, čo konáme smerom k Bohu, ale čo konáme s Bohom a Boh s nami ako súlad, balet dvoch, ba celého spoločenstva.*

*Vskutku, milosrdenstvo je životom Boha a zdrojom blaženosti Boha - verná, oddaná, pravá a skutočná láska, číra a rýdza. Láska Otca. Láska Syna. Láska Stvoriteľa. Láska Spasiteľa. Toto je Život Boha, Život Trojice, Rozkoš Neba. Byť milosrdný ako Otec znamená byť blažený ako Otec, byť v Nebi, byť spasený.*

*Aký úžasné iný by bol aj tento náš svet, keby všetci ľudia poznali a mohli tak zažiť, ochutnať, žiť túto krásu a pochopiť, na čom naozaj záleží!*

*A v strede toho všetkého je akási Nehybnosť, ktorá v sebe obsahuje všetok pohyb, Jednoduchosť, ktorá v sebe zahrňuje všetku tú navonok akoby zložitosť. V Bohu sa všetko stáva jedným, pretože On Je Jeden a v Ňom všetko je Jeden. "Jeden je Boh a Otec všetkých, ktorý je nad všetkými, preniká všetkých a je vo všetkých" (Ef 4, 6).*

***Výmenou za Boha...***

***========================***

*Boh žije dokonalú slobodu. Neexistuje nič, čo by vlastnil a k čomu by sa upínal, nijaký predmet, vec ani majetok. Aj keď občas hovoríme, že Mu všetko patrí - a sám napríklad hovorí: "veď moja je zem i s tým, čo ju napĺňa" (Ž 50, 12), nie je to v zmysle nejakého vlastníctva, mamonu, na ktorom by Boh visel a od ktorého by bol závislý. Rovnako ani nedychtí po nehmotných statkoch, po tom niekoho ovládať či si získavať u kohokoľvek nejakú slávu alebo uznanie. Vďaka tejto dokonalej slobode opravdivo a skutočne Je a Jeho najpravejšie Meno je EHJAH, Som.*

*Preto nasledovanie Krista a vydanie sa na cestu zbožštenia vyžaduje urobiť to isté. Tak vraví Ježiš a ja to znova zopakujem, že "tak ani jeden z vás, ak sa nezriekne všetkého, čo má, nemôže byť mojím učeníkom" (Lk 14, 33). Ale toto zrieknutie sa nie je ani strata, ani obeta, len prostá výmena dobrého za nekonečne lepšie, ako vyznáva Pavol, že "čo mi bolo ziskom, kvôli Kristovi pokladám za stratu. A vôbec všetko pokladám za stratu pre vznešenosť poznania Krista Ježiša, môjho Pána. Preň som všetko stratil a pokladám za odpadky, aby som získal Krista" (Flp 3, 7-8). Vymieňame mamon za Boha, svet za Nebo, ľudský život za Boží Večný Život a s úžasom a bázňou prijímame pozvanie a dar zbožštenia. Kvôli nemu sa zriekame vlastnenia vecí ale aj každej svetskej noci, slávy, uznania, vďaky, dokonca pozemského ovocia a viditeľných výsledkov toho, čo ako synovia Boha konáme. Všetko toto s radosťou vymieňame za Boha a Boží Dar - veci niekedy zlé, inokedy sami v sebe dobré - za dobro nekonečné väčšie! Za slobodu, bez ktorej by sme bohmi nikdy byť nemohli a bez ktorej by sme tento Dar nikdy prijať nedokázali.*

*Naozaj máme iba dve voľby: Ponechať si to svetské za cenu obetovania toho nebeského; alebo s radosťou pustiť všetko svetské a pozemské, aby sme slobodní mohli v slobode detí Boha prijať zbožštenie ako Dar od Boha. Preto hovorí Ježiš: "Nijaký sluha nemôže slúžiť dvom pánom; pretože buď jedného bude nenávidieť a druhého milovať, alebo jedného sa bude pridŕžať a druhým bude opovrhovať. Nemôžete slúžiť aj Bohu, aj mamone" (Lk 16, 13). A inde Pavol: "Túto slobodu nám vydobyl Kristus. Stojte teda pevne a nedávajte sa znova zapriahnuť do jarma otroctva“ (Gal 5, 1).*

*Zbožštenie. Uvedomili ste si to niekedy? Že vy, áno vy osobne, už zakrátko, za veľmi krátky čas, máte a môžete byť bohmi, ba už teraz nimi byť na spôsob zeme a jej podmienok tak, ako bol na zemi Bohom Ježiš? Uvedomujete si to? Došla Vám, aspoň trochu, veľkosť tohto Daru a povolania? Chvejete sa bázňou, ohromením úžasom, vzrušením nad veľkosťou tohto? I vlastnou súčasnou nepripravenosťou a veľkosťou práce, ktorú treba vykonať a cesty, ktorú ešte treba prejsť, aby ste z Božej milosti boli pripravení ujať sa tohto svojho Dedičstva? Pripadá Vám zrazu svet a všetok na ňom šedivé a prázdne a malé a tesné v porovnaní s tým, byť v Bohu bohom? Denne bez prestania, nie z povinnosti ale z čírej radosti, chválite Boha, svojho nového Otca, za tento Dar, toto vyvolenie? Hovoríte o tom všade a každému, plní vzrušenia a tej istej radosti? Pracujete na tom, zo všetkých síl, s hlbokou pasiou, lebo ste sa k tomuto celou túžbou upli a inak ani voči niečomu tak obrovskému nie je možné? Toto je viera. Toto znamená byť veriaci a obrátený človek, kresťan, katolík!*

*A ak hej, potom zrazu ani nezbadáme ako, všetko ostatné je náhle za nami. Žijeme na zemi, žijeme vo svete, používame pozemské veci, ak ich treba, obzvlášť kvôli telu, potýkame sa s vecami tohto sveta, niekedy jeho chválou, inokedy jeho hanou a nenávisťou - ale v skutočnosti nám už nič z toho nepatrí, ničoho z toho sa nedržíme, po ničom z toho už netúžime, vyrástli sme z toho, je to už za nami. Za inou vecou uháňame, o zmocnenie sa iného Daru usilujeme!*

*Akým nádherným sa stáva život s Bohom v tejto slobode! Akou nádhernou sa stáva modlitba, adorácia, liturgia,... veď vyjadrujú, otvárajú a završujú v nás túto novú skutočnosť, aby sme ju už teraz mohli žiť! Eucharistia - Chlieb zbožštenia pre tých, ktorí sú na ceste zbožštenia. Adorácia, čas trávený s Bohom, Učiteľom a Majstrom pre tých, ktorí sa v Jeho Duchu aj sami stávajú bohmi. Dokonca vzrušenie a radosť z toho, že veci okolo nás a v našom živote nie sú podľa našich starých nárokov a očakávaní, ale úplne iné - a svojim spôsobom lepšie, prekvapivé a nie nudné a často nové, ale hlavne Bohom vopred vybrané, aby dokonale slúžili nášmu tréningu byť a konať ako bohovia. A to je odpustenie, že so vzrušením a bez odporu prijímame ľudí i veci takých, akí sú a s takými a voči takým trénujeme zásadnú vlastnosť Boha i Jeho detí, vernú a oddanú milosrdnú lásku. Ale to by sme bez tej slobody od všetkého nijako nedokázali!*

*Chudobní ľudia sveta potrebujú aj majetok aj slávu i pocit moci a tak sa vo svete javia ako veľkí a bohatí a túžia po tom takí byť. Ale synovia Boha, bohatí Božím Bytím a Božím Životom, už nič také nechcú ani nepotrebujú. A tak sa, nezmerne bohatí v Bohu, svetu paradoxne javia ako pokorní, malí a chudobní.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **5.12.** | Prepodobný a bohonositeľný otec Sáva Posvätený | | | |
|  |  | 16.00 spoveď  16.30 (zo sv. Mikuláša) | |
| **Ut**  **6.12.** | Svätý Mikuláš Divotvorca, arcibiskup lykijskej Myry | | | Myrovanie |
| 16.30 liturgia  **A príde aj Mikuláš?** | 18.30 +Stanislav (r.Lipkošová)  **A príde aj Mikuláš?** |  | |
| **St**  **7.12.** | Svätý Ambróz, milánsky biskup | | | |
|  | 16.45 spoveď  17.30 (zo sviatku Počatia) |  | |
| **Št**  **8.12.** | **Počatie Presvätej Bohorodičky svätou Annou** | | | Prikázaný sviatok  Myrovanie |
| 18.00 +Jozef, Alžbeta, Andrej (r.Begalova) |  | 16.30 za farnosť | |
| **Pi**  **9.12.** | Prepodobný otec Patapios | | | |
|  | 16.45 spoved  17.30 +Júlia, Dezider (r.Klepakova) |  | |
| **So**  **10.12.** | *Svätí mučeníci Ménas, Hermogenés a Eugraf* | | | |
|  |  |  | |
| **Ne**  **11.12.** | **Nedeľa svätých Praotcov**  Prepodobný otec Daniel Stĺpnik | | |  |
| 9.15 za farnosť | 11.00 | 7.30 | |

***Úmysel modlitby****: za mier na Ukrajine a vo svete.*